Isola del Giglio

ISO Isola del Giglio ('izola del'dʒiʎo) estas komunumo de Italio, en la Tirena maro fronte de suda Toskanio. Ĝi ampleksas la samnoman insulon kaj la insuleton Giannutri. La precipaj vilaĝoj estas sur insulo Giglio kaj nomiĝas Giglio Porto, Giglio Castello kaj Giglio Campese. Administre la insula komunumo apartenas al la provinco Grosseto kaj al la regiono Toskanio. Laŭ la stato de 2023 en la komunumo vivis 1 330 loĝantoj sur areo de 24,01 kvadrataj kilometroj, kio rezultigas loĝdenson de 55 loĝantoj/km². Kristana patrono estas la sanktulo Mamiliano de Palermo, kies memortago sekve estas la komunuma festotago. Je la 13-a de januaro 2012 ĉe la insulo okazis la katastrofo pri la (plezur)krozoŝipo Costa Concordia. Nomo La nomo en la itala signifas "insulo de la lilio". Tamen ĝi ne devenas el la latina lilium, sed el la greka αιγύλιον (kapro, kapreto). Dum la tempo de Romio, la insulo estis nomata Igilium aŭ Capraria (= "riĉa je kaproj", simile al alia insulo hodiaŭ nomata Capraia). Geografio La insulo Giglio, longa iom malpli ol 10km, konsistas ĉefe el plutonitoj estigantaj montetojn longajn kaj mallarĝajn, altajn nur ĝis 496m. Apud la maro estas plaĝetoj, sed pli abundas rokoj kaj klifoj. La apuda insulo Giannutri, male, estas kalkoŝtona kaj preskaŭ ebena. Ĝi longas nur ĉ.3 km kaj estas preskaŭ senhoma. Ekde 1996 la insuloj Giglio kaj Giannutri estas parto de la Nacia Parko de la Toskana Insularo. Notoj kaj fontoj Partnera komunumo Würselen en Nordrejn-Vestfalio, Germanio Eksteraj ligiloj Oficiala retejo (itale)